Komisjoni määrus (EÜ) nr 774/96,

26. aprill 1996,

millega muudetakse komisjoni määrust (EÜ) nr 716/96 veiselihaturu erakorraliste meetmete kasutuselevõtu kohta Ühendkuningriigis

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 27. juuni 1968. aasta määrust (EMÜ) nr 805/68 veise- ja vasikalihaturu ühise korralduse kohta, [1] viimati muudetud komisjoni määrusega (EÜ) nr 2417/95, [2] eriti selle artiklit 23,

ning arvestades, et:

komisjoni määruses (EÜ) nr 716/96 [3] on sätestatud, et Ühendkuningriigi pädev asutus maksab kõnealuse määruse alusel ostetud üle 30 kuu vanuste veiste puhul 1 eküü eluskaalu kilogrammi eest; ühendus osaleb selliste kulutuste rahastamisel; Ühendkuningriigil peaks olema lubatud teha oma kulul täiendavaid makseid loomade puhul, keda meede eriti mõjutab;

vea tõttu ei vasta määruse (EÜ) nr 716/96 ingliskeelne tekst korralduskomitee arvamuse tekstile; see viga tuleks parandada;

veise- ja vasikalihaturu korralduskomitee ei ole oma eesistuja määratud tähtaja jooksul arvamust esitanud,

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 716/96 muudetakse järgmiselt:

1) Artikli 1 lõige 2 asendatakse järgmisega:

"2. Lõikes 1 osutatud loomad tapetakse spetsiaalselt selleks ettenähtud tapamajades; pead, siseorganid ja rümbad märgistatakse hävimatu värviga. Märgistatud materjal transporditakse pitseeritud konteinerites eriloa saanud tuhastamis- või jäätmetehastesse, kus see töödeldakse ja seejärel hävitatakse. Ükski eespool nimetatud looma osa ei tohi sattuda inimeste või loomade toiduahelasse, samuti ei tohi neid kasutada kosmeetika- või farmaatsiatoodetes. Ühendkuningriigi pädeva asutuse esindaja viibib alaliselt eespool nimetatud tapamajas, et kõnealust toimingut kontrollida.

Olenemata esimesest lõigust:

- võib Ühendkuningriigi pädev asutus lubada veist tappa põllumajandusettevõttes, kui seda nõuab sel ajal kehtiv loomakaitsetava,

- ei pea lõikes 1 osutatud loomade nahku värviga märgistama või hävitama, tingimusel et neid on töödeldud viisil, mis laseb neid kasutada ainult nahatoodete valmistamisel."

2) Artikkel 2 asendatakse järgmisega:

"Artikkel 2

1. Tootjatele või nende esindajatele Ühendkuningriigi pädeva asutuse poolt artikli 1 lõike 1 alusel makstav hind on 1 eküü eluskaalu kilogrammi eest.

Ühendus kaasrahastab Ühendkuningriigi poolt seoses artikli 1 lõikes 1 viidatud ostudega kantud kulud 392 eküü ulatuses iga ostetud looma kohta, mis on hävitatud kooskõlas artikli 1 sätetega.

2. Hoolimata lõikes 1 sätestatust on Ühendkuningriigi pädeval asutusel lubatud maksta käesoleva kava alusel ostetud veiste eest täiendavaid summasid, kui Ühendkuningriik peab täiendavat makset vajalikuks. Ühendus ei kaasrahasta selliseid kulutusi.

Esimeses lõigus osutatud täiendava summa piiriks on summa, mis on vajalik eluskaalu kilogrammi kohta makstava 1 eküü ja asjaomase looma turuväärtuse vahe hüvitamiseks.

3. Kohaldatav ümberarvestuskurss on põllumajanduslik ümberarvestuskurss, mis kehtib kõnealuse looma ostukuu esimesel päeval."

Artikkel 2

Käesolev määrus jõustub Euroopa Ühenduste Teatajas avaldamise päeval.

Käesolevat määrust kohaldatakse alates 29. aprillist 1996.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 26. aprill 1996

Komisjoni nimel

komisjoni liige

Franz Fischler

[1] EÜT L 148, 28.6.1968, lk 24.

[2] EÜT L 248, 14.10.1995, lk 39.

[3] EÜT L 99, 20.4.1996, lk 14.

--------------------------------------------------